Petrolprys styg weer; diesel steeds goedkoper(Foto: Charlé Bester) Motoriste gaan van Woensdag 11 sent per liter meer opdok vir petrol, terwyl dieselgebruikers vandeesmaand wéér ŉ blaaskans kry. Diesel met ŉ swaelinhoud van 0,05% daal met 13,29 sent per liter en diesel met ŉ swaelinhoud van 0,005% daal met 14,29 sent per liter, het die Sentrale Energiefonds (SEF) bekend gemaak. Die prys van paraffien daal met 2 sent. Verlede maand het die prys van 93-oktaanpetrol met 96c per liter gedaal en die prys van 95-oktaanpetrol met 95c per liter. Diesel met ŉ swaelinhoud van 0,05% was 74c per liter goedkoper en diesel met ŉ swaelinhoud van 0,005% se prys het met 75c per liter gedaal. Die SEF sê in ŉ verklaring die rand se effense verstewiging teen die Amerikaanse dollar is een van die faktore wat tot die prysvasstelling bygedra het. Die gemiddelde rand/dollar-wisselkoers was tussen 28 Junie en 1 Augustus 14,0709, in vergelyking met 14,5227 tydens die vorige tydperk. Dit het gelei tot ŉ laer bydrae tot die basiese prys vir petrol, diesel en paraffien van 27,59c/ℓ, 28,56c/ℓ en 28,89c/ℓ onderskeidelik.